b"\n_START_ARTICLE_\nMarie Walewska\n_START_SECTION_\nBiografia\n_START_PARAGRAPH_\nMaria va n\xc3\xa9ixer al si d'una fam\xc3\xadlia de la noblesa polonesa amb escassos recursos, els Leczynski. Era la petita de set germans: Benedykt Jozef, Hieronim, Teodor, Honorata, Katarzyna i Urszula-Teresa. En la seva infantesa va comptar amb bons professors com Nicolas Chopin i en arribar a l'adolesc\xc3\xa8ncia va ingressar en un convent, com era costum en la noblesa, per tal d'acabar els estudis. Amb divuit anys acabats de fer es va aparaular el seu matrimoni amb el comte Anastase Colonna Walewski, un acabalat home de la noblesa polonesa molt m\xc3\xa9s gran que ella. Tot i la difer\xc3\xa8ncia d'edat Maria es va sacrificar pel b\xc3\xa9 dels seus germans, ja que el seu pare havia mort i la seva mare amb prou feines podia criar tots els fills._NEWLINE_Amb el seu marit es van instal\xc2\xb7lar a Vars\xc3\xb2via i va tenir un fill, Antoni Rudolf Colonna-Walewski. En aquell moment, Napole\xc3\xb3 Bonaparte era vist pels polonesos com el salvador que podia alliberar Pol\xc3\xb2nia de les ambicions russes i Marie i el seu marit es movien en els cercles bonapartistes de la ciutat. Aix\xc3\xad, l'1 de gener de 1807 Marie va con\xc3\xa8ixer Bonaparte en una aparici\xc3\xb3 p\xc3\xbablica d'aquest a la capital. L'emperador va mostrar de seguida inter\xc3\xa8s per la comtessa Walewska, informaci\xc3\xb3 que va arribar al pr\xc3\xadncep Poniatowski, que va veure l'oportunitat d'aconseguir la protecci\xc3\xb3 francesa davant de prussians i russos._NEWLINE_Segons el que Marie va escriure als seus diaris, Poniatowski va organitzar un ball en honor de Bonaparte i ho va preparar tot perqu\xc3\xa8 ella fes el ball d'obertura amb l'emperador. Tot i que al principi Marie es va sentir ofesa per ser utilitzada pol\xc3\xadticament pel seu marit i el pr\xc3\xadncep, finalment va iniciar una relaci\xc3\xb3 amb Bonaparte que duraria quatre anys i fruit de la qual naixeria un fill l'any 1810, Alexandre Jozef. Per aquesta \xc3\xa8poca Marie ja vivia a Fran\xc3\xa7a, en un palauet de la rue Montmorency i rebia una renda de 120.000 francs anuals._NEWLINE_El 1811 l'emperador va acabar la relaci\xc3\xb3 amb Marie, per\xc3\xb2 va continuar contribuint al futur d'ella i del seu fill, fent-li donaci\xc3\xb3 d'una hisenda a N\xc3\xa0pols i una renda de 170.000 francs anuals. L'any 1812 Walewska va quedar v\xc3\xaddua. Posteriorment, quan Napole\xc3\xb3 va caure, Marie el va intentar anar a veure a Santa Helena, per\xc3\xb2 aquest s'hi va negar i ella va decidir tornar a Par\xc3\xads, on, el setembre de 1816, es va casar amb el comte Philippe Antoine d'Ornano (1784-1863), mariscal de Fran\xc3\xa7a i cos\xc3\xad segon de Bonaparte._NEWLINE_L'any seg\xc3\xbcent Marie va morir en donar a llum al seu tercer fill, Rudolf-August, i el seu cos va ser traslladat a Pol\xc3\xb2nia, tot i que el seu cor es va enterrar a la cripta familiar dels Ornano, al cementiri P\xc3\xa8re-Lachaise."